orienteringssak til styringsgruppa


Til:

Styringsgruppa for fusjonsprosessen

Møtedato:

2. og 3.6.2008

Arkivref.:


omstillingsavtalen
En arbeidsgruppe bestående av 4 representanter for arbeidsgiver og 4 representanter fra tjenestemannsorganisasjonene, har utarbeidet et forslag til omstillingsavtale for fusjonen.

Forslaget følger vedlagt.

Omstillingsavtalen skal forhandles mellom partene og forhandlingsmøtet er fastsatt til 6. juni 2008.

Styringsgruppa kan merke seg følgende:

· Partsforholdet er avklart gjennom ”Avtale om utøvelse av medbestemmelse etter hovedavtalen i forbindelse med en evt. fusjon mellom UiT og HiTø”, fremforhandlet av de sentrale avtaleparter den 1.11.2007

· Avtalens formål er å sikre de ansattes trygghet og rettigheter i forbindelse med fusjonen

· Det etableres en prosedyre overfor de ansatte, hvor det inngår elementer som kompetansekartlegging og omstillingssamtaler med nærmeste leder. Sammen med oppsett av bemanningsplaner, skal dette danne grunnlaget for riktig innplassering av ansatte 
· Opprettelse av et ”Omstillingsutvalg”. Omstillingsutvalget er partssammensatt med 4 representanter fra arbeidsgiver og 4 representanter fra tjenestemannsorganisasjonene. Arbeidsgiver har lederen med dobbeltstemme. Omstillingsutvalget skal overprøve innplasseringer hvor det er uenighet mellom arbeidsgiver og arbeidstaker, samt innplassere i stillinger der det er flere aktuelle kandidater 
· Omstillingsutvalget tillegges også kompetanse som tilsettingsorgan i saker vedr. tjenestemannslovens § 12, 2. pkt – dvs. i saker hvor ansatte omplasseres til annen likeverdig stilling. Denne ordningen må godkjennes av styrene, jfr. uh-lovens § 6-3 og av Kunnskapsdepartementet, jfr. tjenestemannslovens § 5 nr. 2, jfr. § 23 nr. 2.
· Et sett med kompetanseutviklingstiltak

· Et omforent ønske om å harmonisere lønns- og arbeidsvilkår

· Avtalen gjelder fram til 31.12.2009 med mulighet for forlengelse

Som en del av avtalen er det foreslått et sett med virkemidler i avtalens punkt 8. Virkemidlene er underlagt arbeidsgivers styringsrett og vil ikke være gjenstand for forhandlinger.
Det understrekes at virkemidlene ikke gjelder som et generelt tilbud til alle ansatte, men kun som et alternativ i saker hvor arbeidsgiver og/eller arbeidstaker ikke finner en tjenelig løsning på arbeidstakers innplassering i ny organisasjon.

